**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/5225-1/2019.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2019. április 25-ei rendes nyilvános ülésére**

**Tárgy:** A közterületek használatáról szóló 28/2005. (XII. 15.) önkormányzati rendelet módosítása

**Az előterjesztő:** Papp Gábor polgármester

**Készítette:**  Király Zoltán közterület-felügyelő

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A közterületek használatának szabályait Hévíz Város Önkormányzat Képviselő-testületének 28/2005. (XII.15.) önkormányzati rendelete tartalmazza.

A közterületek-használat szabályozása alapvetően megfelelő, de a tapasztalatok bizonyos esetben a módosítás szükségességét vetik fel. A rendelet 17. § (5) bekezdése szabályozza a vendéglátó-egységek által igénybe vehető közterület-használat mértékét, amely a rendelet szerint max. 80 m2.

Jelenlegi szabályozás:

**17. § (5)** Az üzlettel rendelkező vendéglátás tevékenységet folytató kereskedő vendéglátás célját szolgáló közterület használatára akkor kaphat közterület-használati engedélyt, ha a használat a közlekedési rendeltetésű közterület használatát nem akadályozza. A vendéglátás célját szolgáló előkertben és az érintett közterületen asztalok, székek, ezek fölé napellenző valamint a kitelepülés köré a városképi követelményeknek megfelelő kerítés, vagy dísznövények helyezhetők el. Az előkert és érintett közterület területén, vagy annak kerítésén reklámtábla a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról szóló önkormányzati rendelet szerint helyezhető el, kizárólag a vendéglátással kapcsolatos hirdetés céljára. **A vendéglátás célját szolgáló közterület-használat legmagasabb mértéke 80 m2, azzal, hogy amennyiben az előkerti használat terjedelme az 80 m2-t eléri vagy meghaladja, úgy a közterület már nem vehető igénybe.**

A rendelet meghatározza tehát az általános szabályt, illetve (5a) és (5b) pontjaiban a kivételeket. A rendeletben általánosan meghatározott 80 m2-es területnagyság a tapasztalatok szerint, ill. a visszajelzések alapján a nyári szezonális időszakban, a Rákóczi utcában kevésnek minősül. A vendéglátó egységeknek egyenként más és más a homlokzatszélessége, így a használható terület nagysága nehezen meghatározható. Ezért lenne célszerű ebben az utcában nem m2 nagyságban meghatározni a maximálisan igénybe vehető terület nagyságát, hanem azt a vendéglátó egység homlokzata, ill. az úttest viszonylatában kellene meghatározni. Tehát a közterület-használat tarthat a vendéglátó-egység homlokzat szélessége által meghatározott berendezési sávban. Itt ez azért lehetséges, mert a Rákóczi utca sétálóutca, tehát járműforgalma nincsen.

A rendelet 17. §-a az alábbi, (5c) bekezdéssel kerülne kiegészítésre:

(5c) A Rákóczi utcában a vendéglátás a berendezési sávban történhet.

A rendelettervezetet részletes indokolása:

1 §. A vendéglátás célját szolgáló közterület-használat kiegészítése a Rákóczi utcára vonatkozó speciális rendelkezéssel.

2. §. Hatályba léptető rendelkezés.

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek!

A rendelet elfogadása minősített szótöbbséget igényel.

**2.**

**Hévíz Város Önkormányzat Képviselő-testületének**

**…/…..(…) önkormányzati rendelete**

**a közterületek használatáról szóló 28/2005. (XII. 15.) önkormányzati rendelet módosításáról**

Hévíz Város Önkormányzat Képviselő-testülete az épített környezet alakításáról és védelméről szóló 1997. évi LXXVIII. törvény 54. § (5) bekezdésében kapott felhatalmazás alapján, Magyarország Alaptörvényének 32. cikk (1) bekezdés a) pontjában meghatározott feladatkörében eljárva a következőket rendeli el:

1. **§** A közterületek használatáról szóló 28/2005. (XII. 15.) önkormányzati rendelet 17. §-a a következő bekezdéssel egészül ki:

„(5c) A Rákóczi utcában a vendéglátás a berendezési sávban történhet.”

**2. §** A rendelet 2019. május 1. napján lép hatályba és a hatályba lépését követő napon hatályát veszti.

dr. Tüske Róbert Papp Gábor

jegyző polgármester

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: A közterületek használatáról szóló 28/2005. (XII. 15.) önkormányzati rendelet módosítása

**Társadalmi-gazdasági hatása**: Ügyfélbarát, a társadalmi igényeknek megfelelő szabályozás bevezetése.

**Költségvetési hatása**: növekedhetnek a közterület-használatból származó bevételek.

**Környezeti, egészségi hatása**: Nincs

**Adminisztratív terheket befolyásoló hatása**: nincs

**Egyéb hatása**: Nincs

**A rendelet megalkotásának szükségessége**: társadalmi igény merült fel a közterület-használattal érintett területek mértékének módosítására.

**A rendelet megalkotása elmaradása esetén várható következmények**: kevesebb bevétele lesz az Önkormányzatnak.

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**3.**

**Bizottsági állásfoglalás**

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Király Zoltán | közterület-felügyelő |  |  |
| Olt István | városfejlesztési osztályvezető |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |